הרב מיכה הלוי עם הרב שלמה משה עמאר בעלייה לקרקע בשבי דרום
הרב **מיכה הלוי** (נולד בכ"ח בטבת ה'תשכ"ד, 13 בינואר 1964) הוא רבה הראשי האשכנזי של פתח תקווה וראש ישיבת "עטרת נחמיה" בשכונת נחלת יצחק בתל אביב-יפו.

ביוגרפיה
--------

נולד בתל אביב לשלום וחיה הלוי. למד בישיבת נחלים ובישיבת מרכז הרב כתלמידם של הרצי"ה קוק והרב אברהם אלקנה כהנא שפירא. בהמשך למד בעיקר מהרב חיים שטיינר והרב מרדכי שטרנברג. בתחילת שנות ה-90 עבר לתל אביב והקים בה כולל "מכתם לדוד". כעבור זמן התמנה לרב שכונת נחלת יצחק, ובמקביל כיהן במשך 9 שנים כר"מ בישיבת אור עציון. בתקופה זו כיהן כחבר בוועדת הכשרות ובבית ההוראה הטלפוני של הרבנות בתל אביב והופקד על תחום כשרות בתי המלון בעיר. 

בשנת ה'תש"נ (1990) הקים את עמותת "אביב התורה" במטרה להחזיר ציבור דתי צעיר לתל אביב. העמותה מפעילה גני ילדים וצהרונים שבהם לומדים יחד ילדים דתיים וחילונים, וכן מדרשה לבנות שבמסגרתה מתקיימים ימי עיון שבועיים לנשים מהעיר ומחוץ לה. 

בשנת ה'תש"ס הקים את הישיבה הגבוהה "עטרת נחמיה" בשכונת נחלת יצחק שבתל אביב, בראשה הוא עומד עד היום.

מאז שנת ה'תש"ס (2000) משמש כיועץ הלכתי לעמותת "רעות" המפעילה בתי אבות ובית חולים סיעודיים בתל אביב ובירושלים. הוא חבר בוועדת הלסינקי של משרד הבריאות.

בשנת 2007 הקים את פרויקט "עולים בהצלחה" לקליטת יהודי אתיופיה ביפו והביא למינויו של רב קהילה בן העדה.

היה בין מקימי ארגון רבני צהר. מאוחר יותר פרש מהארגון בגלל חילוקי דעות עם ההנהלה. 

ערך חלק מכתבי הרב שלמה גורן.

בכ"ח שבט ה'תשע"ב (21 בפברואר 2012) נבחר ברוב גדול לתפקיד הרב הראשי האשכנזי של פתח תקווה, לצד עמיתו הרב בנימין אטיאס, הרב הראשי הספרדי של העיר.

בשנת התשע"ו (2016) עמד בראשות ועדה מיוחדת מטעם הרבנות הראשית לבחינת מערך הכשרות בישראל. המלצות הוועדה לא יושמו.

בשנת ה'תשפ"ב הצטרף כחבר במועצה הציבורית של בית הציונות הדתית.

בשנת ה'תשפ"ג הודיע על כוונתו להתמודד על תפקיד הרב הראשי לישראל, והגיש מועמדות לוועדת הרבנים בראשות הרב יעקב אריאל, שהתכנסה לבחור מועמד ציוני-דתי מוסכם לתפקיד; בסופו של דבר הוועדה בחרה (בסיבוב שני) את הרב מאיר כהנא.

הרב מיכה הלוי רוקד בבית הרב קוק, בהקפות השניות של ישיבת מרכז הרב
הרב מיכה הלוי ביום ירושלים בישיבת מרכז הרב לצידו הרב איתן אייזמן והרב שמואל אליהו 2015

משפחתו
------

נשוי ליעל ואב לשמונה. אחיו, פרופ' יונתן הלוי, שימש כמנהל המרכז הרפואי שערי צדק בירושלים. אחותו ורדינה נשואה לרב אלי סדן, ראש מכינה קדם-צבאית בני דוד בעלי. גיס נוסף שלו הוא הרב והסופר חיים סבתו, מראשי ישיבת מעלה אדומים. מחותנו הוא הרב אהרון (ארהל'ה) הראל.

קישורים חיצוניים
----------------

ויקישיתוף מדיה וקבצים בנושא **מיכה הלוי** בוויקישיתוף
* עדו בן פורת, "פתח תקווה באמת זכתה": עשור לכהונת הרב מיכה הלוי, באתר ערוץ 7, 9 במרץ 2022
* חגית רוזנבאום, הרבנות שייכת לכולם, באתר ערוץ 7, 31 במאי 2012
* סרטון אודות פעילותה של עמותת אביב התורה בתל אביב, סרטון באתר יוטיוב
* אתר עמותת אביב התורה
* מיכאל טוכפלד, ‏המועמד המועדף על סמוטריץ' לרבנות הראשית: פרופיל דמותו של הרב מיכה הלוי, בעיתון מקור ראשון, 2 ביוני 2023
* כל הכתבות על הרב מיכה הלוי, באתר ערוץ 7

הערות שוליים
------------

1. ↑  חגית רוזנבאום, עושים להם רב, באתר ערוץ 7, 23 בפברואר 2012
2. ↑  אורי פולק, ‏הרב מיכה הלוי נבחר לרב העיר פתח תקווה, באתר כיפה.
3. ↑  "פתח תקווה באמת זכתה": עשור לכהונת הרב מיכה הלוי, באתר ערוץ 7, ‏2022-03-09
4. ↑  דוח הוועדה
5. ↑  יהודה יפרח, "הפרטת הכשרות לא תעבוד": המודל הייחודי של רבנות פתח־תקווה, מקור ראשון.
6. ↑  הרב מיכה הלוי מצטרף למועצה הציבורית של בית הציונות הדתית, באתר ערוץ 7, ‏2022-09-15
7. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498961305171
* VIAF: 308257154
* WorldCat: viaf-308257154

 |